Osobitná časť 

K Čl. I

K bodu 1, 3, 8, 9, 12 až 15, 17 a 19
Navrhovaná zmena za účelom dodatočného prebratia ustanovení smernice Európskeho parlamentu a Rady 2014/17/EÚ zo 4. februára 2014 o zmluvách o úvere pre spotrebiteľov týkajúcich sa nehnuteľností určených na bývanie a o zmene smerníc 2008/48/ES a 2013/36/EÚ a nariadenia (EÚ) č. 1093/2010 (ďalej len „smernica MCD“) podľa ktorej je finančný sprostredkovateľ z iného členského štátu v sektore poskytovania úverov na bývanie  oprávnený na území Slovenskej republiky vykonávať finančné sprostredkovanie (alebo finančné poradenstvo) v poskytovaní úverov na bývanie v rozsahu, v akom je oprávnený vykonávať finančné sprostredkovanie (alebo finančné poradenstvo) v sektore poskytovania úverov vo svojom domovskom členskom štáte na základe jednotného európskeho povolenia, a to prostredníctvom založenia pobočky na území Slovenskej republiky alebo bez založenia takejto pobočky na základe práva na slobodné poskytovanie služieb.

K bodu 2
Navrhovanou úpravou sa rozširuje predmet zákona č. 186/2009 Z. z. o finančnom sprostredkovaní a finančnom poradenstve a o zmene a doplnení niektorých zákonov v znení neskorších predpisov (ďalej len „návrh zákona“) o niektoré vzťahy súvisiace s poskytovaním finančných služieb finančnou inštitúciou v súlade so smernicou Európskeho parlamentu a Rady (EÚ) 2016/97 z 20. januára 2016 o distribúcii poistenia (prepracované znenie) (ďalej len „smernica“).

K bodu 3 a 4
V súlade s čl. 2 bod 2 písm. a)  smernice sa upresňujú činnosti, na ktoré sa návrh zákona nevzťahuje a to činnosti, ktoré pozostávajú z poskytovania údajov klienta alebo potenciálneho klienta, ak tieto nevedú priamo k uzavretiu zmluvy o poskytnutí finančnej služby, taktiež v súlade s čl. 2 bod 2. písm. d) sa vymedzujú činnosti, na ktoré sa zákon nevzťahuje, ide o informácie o produktoch jednotlivých subjektov poskytované klientovi alebo potenciálnemu klientovi , ktoré nevedú k uzavretiu zmluvy o poskytnutí finančnej služby.
Zároveň sa dodatočne preberá smernica MCD podľa bodu 1.

K bodu 5
V zmysle čl. 1 bod 3 smernice sa upravuje sa, že návrh zákona sa nevzťahuje ani na  osobu sprostredkovateľa doplnkového poistenia za zákonom určených podmienok. Ide o osoby, ktoré sa venujú finančnému sprostredkovaniu v sektore poistenia alebo zaistenia ako doplnkovej činnosti v prípadoch, keď poistné nepresiahne určitú výšku a kryté riziká sú obmedzené. Takéto poistenie môže byť doplnkom tovaru alebo služby. 

K bodu 6
Ide o rozšírenie finančného sprostredkovania o činnosť, ktorá spočíva v poskytovaní informácií o jednej alebo viacerých zmluvách o poskytnutí finančnej služby na základe kritérií zvolených klientom, a to prostredníctvom webového sídla alebo iných médií ako aj, v poskytovaní hodnotenia  produktov a ich porovnávania, keď je klient schopný na konci procesu priamo či nepriamo uzavrieť zmluvu o poskytnutí finančnej služby. Zákon by sa nemal uplatňovať na webové sídla spravované verejnými orgánmi alebo združeniami spotrebiteľov, ktoré sa nezameriavajú na uzavretie zmluvy, ale výlučne porovnávajú produkty dostupné na trhu. Ide o súlad s čl. 2 bod 1 smernice.
K bodu 7
Z dôvodu spresnenia znenia zákona sa upravilo, že finančné sprostredkovanie v sektore kapitálového trhu možno vykonávať výlučne k finančným nástrojom podľa § 2 odseku 2. 

K bodom 10 a 72
Upravuje sa definícia pojmu čo sa rozumie inkasovaním a v nadväznosti aj skutočnosť, ktoré sumy sa považujú za uhradené, ak je finančný agent oprávnený inkasovať od klienta. Prijímanie peňažných prostriedkov na osobitný účet finančného agenta nie je účelné a v praxi je ťažko vykonateľné, najmä pokiaľ ide o prijímanie jednej platby od klienta za viac produktov, napr. sprostredkované poistenie k poskytnutému spotrebiteľskému úveru. Taktiež smernica č. 2016/97  v čl. 10 bod 6 určuje pre členské štáty možnosť výberu prijať potrebné opatrenia na ochranu klienta pri platobnej neschopnosti finančného agenta. Finančné prostriedky od klienta sa okamihom prevzatia finančným agentom považujú za finančné prostriedky finančnej inštitúcie.

K bodu 11
Ide o spresnenie textu, že garantom je fyzická osoba. 

K bodu 12
V súlade  s čl. 2 smernice sa rozširuje okruh definícií, s ktorými sa v návrhu zákona ďalej pracuje, čím sa zabezpečí jednotný výklad používaných pojmov v záujme odstránenia problémov a nejasností pri ich aplikácii v praxi.

 K bodu 14
Ide o rozšírenie subjektov, ktoré vykonávajú finančné sprostredkovanie na zmluvnom základe o kategóriu sprostredkovateľa doplnkového poistenia.

K bodom 18, 19, 44 a 45
Upravuje sa vykonávanie činnosti finančného sprostredkovateľa z iného členského štátu v sektore poistenia alebo zaistenia, ktorého domovský členský štát nie je Slovenská republika. Finančný sprostredkovateľ z iného členského štátu v sektore poistenia alebo zaistenia môže na území Slovenskej republiky začať vykonávať svoju činnosť v lehote určenej zákonom, kedy bol informovaný príslušným orgánom dohľadu domovského členského štátu, ak tento orgán dohľadu zaslal oznámenie, že chce vykonávať činnosť na území Slovenskej republiky Národnej banke Slovenska. Finančný sprostredkovateľ z iného členského štátu môže na území Slovenskej republiky vykonávať činnosť prostredníctvom pobočky (upravené v ustanovení § 11) návrhu zákona alebo na základe práva slobodného poskytovania služieb (upravené v ustanovení § 11a návrhu zákona). Dohľad nad vykonávaním činnosti finančného sprostredkovateľa z iného členského štátu sa v súlade s § 11b môže byť upravený dohodou medzi Národnou bankou Slovenska a príslušným orgánom dohľadu domovského členského štátu.
Novým § 11d sa dodatočne preberá čl. 32 ods. 1, ods. 3 tretí podoodsek, ods. 4, čl. 34 ods. 2 a 3 a čl. 34 ods. 4 smernice MCD.
Ustanovenie § 20 upravuje finančné sprostredkovanie a finančné poradenstvo v sektore poistenia alebo zaistenia vykonávané osobami s trvalým pobytom alebo sídlom na území Slovenskej republiky na území iného členského štátu za dodržania povinnosti informovať o tejto skutočnosti Národnú banku Slovenska. Ustanovenie ďalej upravuje povinnosť Národnej banky Slovenska oznámiť túto skutočnosť príslušnému orgánu dohľadu domovského  členského štátu. Ustanovenie § 20a upravuje finančné sprostredkovanie a finančné poradenstvo v sektore poistenia alebo zaistenia vykonávané osobami s trvalým pobytom alebo sídlom na území Slovenskej republiky na území iného členského štátu prostredníctvom pobočky.
Uvedené úpravy týchto ustanovení návrhu zákona vychádzajú z transpozície čl. 4 až 9 smernice.
Novým § 20b sa dodatočne preberá čl. 32 ods. 3, čl. 34 ods. 4 a 5 smernice MCD.

K bodu 20
Úpravou sa zabezpečí zosúladenie tohto ustanovenia s ustanovením § 4 písm. a) bod 5 zákona č. 186/2009 Z. z. o finančnom sprostredkovaní a finančnom poradenstve a o zmene a doplnení niektorých zákonov v znení neskorších predpisov (ďalej len „zákon“).
Zároveň sa dodatočne preberá smernica MCD podľa bodu 1.

K bodu 21 a 22
Ide o rozšírenie subjektov zapísaných do príslušného zoznamu v príslušnom podregistri, ktorý vedie Národná banka Slovenska o sprostredkovateľa doplnkového poistenia a finančného sprostredkovateľa z iného členského štátu v sektore poskytovania úverov na bývanie. 

K bodom 23 a 27
Navrhovanou úpravou sa ustanovuje možnosť pre Národnú banku Slovenska odmietnuť návrh na zápis v registri a návrh na zmenu zápisu v registri, ak má vedomosť o tom, že osoba uvedená v návrhu na zápis nespĺňa podmienky na výkon činnosti podľa zákona. Týmto však nie je dotknutá zodpovednosť navrhovateľa za obsah návrhu na zápis a zmenu zápisu.

K bodu 24
Každý finančný agent a finančný poradca je oprávnený začať vykonávať finančné sprostredkovanie a finančné poradenstvo až odo dňa zápisu do príslušného zoznamu v príslušnom podregistri. Navrhovanou úpravou sa rozširuje oprávnenie vykonávať finančné sprostredkovanie pre všetky  kategórie finančných agentov a finančného poradcu. U samostatných finančných agentov a finančných poradcov je tak právoplatnosť rozhodnutia o udelení povolenia len jednou z podmienok pre výkon činnosti podľa tohto zákona.

K bodu 25
Ustanovenie upravuje, že fyzické osoby s povolením na výkon činnosti samostatného finančného agenta alebo finančného poradcu Národná banka Slovenska zapíše do príslušného zoznamu v príslušnom podregistri dňom účinnosti rozhodnutia o udelení povolenia, najskôr však dňom účinnosti poistnej zmluvy o poistení zodpovednosti za škodu. Právnické osoby s povolením na výkon činnosti finančného poradcu Národná banka Slovenska zapíše do príslušného zoznamu v príslušnom podregistri až po ich zápise do Obchodného registra, najskôr však dňom účinnosti poistnej zmluvy o zodpovednosti za škodu. Hlavným cieľom úpravy je, aby právnické osoby boli zapísané do registra vedeného Národnou bankou Slovenska až po ich zápise do Obchodného registra. Finančné sprostredkovanie alebo finančné poradenstvo môžu začať vykonávať až dňom zápisu do registra vedeného Národnou bankou Slovenska.

K bodu 26
V súlade s čl. 3 bod 7 sa ustanovuje právomoc Národnej banky Slovenska odmietnuť zápis finančného sprostredkovateľa z iného členského štátu, ak jej účinnému dohľadu bránia všeobecne záväzné právne predpisy domovského členského štátu, ktorými sa riadi jedna alebo viac fyzických alebo právnických osôb, s ktorými finančný sprostredkovateľ z iného členského 
štátu tvorí skupinu s úzkymi väzbami.

K bodom 28 a 41
Doterajšie ustanovenia o predaji podniku sa vypúšťajú vzhľadom na skutočnosť, že zmena vlastníckej štruktúry finančného agenta nemá vplyv na zánik oprávnenia tohto subjektu a súčasne sa vypúšťa ustanovenie, ktoré nadväzuje na novú úpravu ustanovenia § 39 o sankciách.

K bodu 29
Spresňujú sa povinnosti navrhovateľa v nadväznosti na ustanovenie § 29 ods. 4 písm. d). Opakovane závažný spôsob porušenia ustanovení zákona nie možné v zákone taxatívne vymedziť. V aplikačnej praxi je na posúdení Národnej banky Slovenska, aby ustanovila princípy, čo bude považovať, ako orgán dohľadu za závažné porušenie ustanovení zákona. Finančná inštitúcia ako navrhovateľ je povinná oznámiť opakované závažné porušenie podľa tohto ustanovenia okamihom, keď sa o tejto skutočnosti dozvie.

K bodu 30
Ide o legislatívno-technickú úpravu v nadväznosti na bod 28.

K bodu 31
Nová právna úprava zavádza niektoré nové evidované údaje do registra vedeného Národnou bankou Slovenska z dôvodu možnosti efektívnejšieho výkonu dohľadu nad finančnými agentami a finančnými poradcami.

K bodom 32 a 36
Upravuje sa povinnosť splnenia podmienky odbornej spôsobilosti na udelenie povolenia na vykonávanie činnosti finančného agenta a finančného poradcu pre jeho každého odborného garanta.

K bodu 33
Navrhovanou úpravou sa rozširuje podmienka na udelenie povolenia pre právnickú osobu o zoznam osôb s kvalifikovanou účasťou na žiadateľovi, čo je súčasne podmienka na zápis osôb vykonávajúcich finančné sprostredkovanie do registra vedeného Národnou bankou Slovenska. Ide o zosúladenie s čl. 3 bod 3 smernice. 

K bodom 34 a 35
Rozširuje sa rozsah údajov za účelom efektívnejšieho výkonu dohľadu.

K bodu 37
V návrhu zákona sa vypúšťajú požiadavky, ktoré pri právnickej osobe nie je potrebné predkladať k žiadosti.  

K bodu 38
Ide o legislatívno-technické spresnenie textu v nadväznosti na úpravu v ustanovení § 18 ods. 3 písm. b) zákona, ktoré sa týka preukazovania odbornej spôsobilosti žiadateľa a odborného garanta.

K bodu 39
Odborným garantom je podľa zákona osoba nielen v pracovnoprávnom vzťahu ale aj obchodnoprávnom vzťahu s finančným agentom alebo finančným poradcom. Z tohto dôvodu sa dopĺňa do predmetného ustanovenia aj ukončenie obchodnoprávneho vzťah odborného garanta. 

K bodu 40
Doplnením nového odseku do príslušného ustanovenia zákona sa ustanovuje povinnosť pre právnickú osobu, samostatného finančného agenta alebo finančného poradcu podať príslušnému súdu návrh za zápis povolenej činnosti do obchodného registra v zákonom stanovenej lehote, ktorý má deklaratórny charakter a o tejto skutočnosti informovať Národnú banku Slovensku ako orgán dohľadu.

K bodu 42
Navrhovanou úpravou sa vypúšťa povinnosť samostatného finančného agenta a finančného poradcu preukazovať Národnej banke Slovenska podanie návrhu na zápis do obchodného registra. Zavádza sa nový mechanizmus, ktorý je upravený v bode 25 novely zákona.

K bodu 43
Upravuje sa kedy nastanú účinky zániku povolenia na vykonávanie činnosti samostatného finančného agenta a povolenia na vykonávanie činnosti finančného poradcu.

K bodu 46
Vypustenie výnimky troch mesiacov pre požiadavku na odbornú spôsobilosť vyplýva z aplikačnej praxe dohľadu Národnej banky Slovenska. V záujme ochrany  klienta je nevyhnutné, aby sa základný stupeň odbornej spôsobilosti vyžadoval od začiatku výkonu činnosti, resp. zápisu do registra.

K bodu 47
Navrhovanou úpravou sa ustanovujú požiadavky pre stredný stupeň odbornej spôsobilosti, vyšší stupeň odbornej spôsobilosti a najvyšší stupeň odbornej spôsobilosti, ktoré musia spĺňať osoby vykonávajúce finančné sprostredkovanie a finančné poradenstvo. V záujme ochrany klienta bolo potrebné vypustiť zo zákona výnimku troch mesiacov pre požiadavky na odbornú spôsobilosť pre základný stupeň s tým, že sa bude vyžadovať splnenie tejto požiadavky od samotného začiatku vykonávania činnosti resp. zápisu do registra.

K bodu 48
Ide o legislatívno-technickú úpravu zosúladenia znenia ustanovenia s ustanovením § 24 ods. 2 zákona.

K bodu 49
Výnimka pre podriadeného finančného agenta, pokiaľ ide o výkon činnosti počas prvého roka a len v jednom sektore sa na základe zistení dohľadu Národnej banky Slovenska z pohľadu ochrany klienta, ukázala ako neopodstatnená.

K bodu 50
Upravuje sa zrovnoprávnenie požiadaviek na odbornú spôsobilosť pre zamestnancov finančného agenta a finančného poradcu a členov štatutárnych orgánov týchto subjektov, ktorí vykonávajú finančné sprostredkovanie a finančné poradenstvo. 

K bodom 51 až 53
Vypustením výnimky troch mesiacov, preukazuje odbornú spôsobilosť viazaný finančný agent, viazaný investičný agent, podriadený finančný agent navrhovateľovi a zamestnanec finančného agenta, zamestnanec investičného agenta alebo zamestnanec finančného poradcu vykonávajúci finančné sprostredkovanie alebo finančné poradenstvo finančnému agentovi alebo finančnému poradcovi ku dňu podania návrhu na zápis do registra.

K bodom 54 a 55
Navrhovaná úprava zavádza elektronickú evidenciu osôb, ktoré absolvovali osobitné finančné vzdelávanie, odbornú skúšku alebo odbornú  skúšku s certifikátom. Táto evidencia bude verejne dostupná na webovej stránke Národnej banky Slovenska. Preukazovanie absolvovania osobitného finančného vzdelávania alebo vykonanie odbornej skúšky a odbornej skúšky s certifikátom listinnými dokladmi je z tohto dôvodu nadbytočné.

K bodu 56 a 57
V zmysle čl. 10 bod 2 smernice si osoby, ktoré vykonávajú finančné sprostredkovanie alebo finančné poradenstvo musia priebežne dopĺňať odborné vedomosti po skončení štúdia, ako aj v priebehu ďalších rokov, ktoré musia byť zodpovedajúce k ich postavenie a úlohe, ktorú plnia na finančnom trhu. 
Za týmto účelom návrh zákona upravuje, že fyzické osoby, ktoré musia spĺňať základný stupeň odbornej spôsobilosti musia každý rok absolvovať osobitné finančné vzdelávanie a osoby, ktoré musia spĺňať stredný stupeň odbornej spôsobilosti okrem každoročného absolvovania osobitného finančného vzdelávania musia tiež úspešne vykonať odbornú skúšku.

K bodu 58
Ustanovuje sa mechanizmus pre poskytovateľov osobitného finančného vzdelávania obdobným spôsobom, ktorý je aktuálne zavedený pri odborných skúškach. 

K bodu 59
Ide o legislatívno-technickú úpravu v nadväznosti na novo navrhovaný § 22a.

K bodu 60
V navrhovanej právnej úprave sa zavádza elektronická evidencia osôb, ktoré absolvovali osobitné finančné vzdelávanie a osôb, ktoré úspešne vykonali odbornú skúšku. Túto evidenciu vedie Národná banka Slovenska a na účely evidencie je potrebné zbierať od účastníkov odbornej skúšky a osobitného finančného vzdelávania vymedzené osobné údaje.

K bodu 61
Navrhovanou právnou úpravou sa novo upravuje inštitút osobitného vzdelávania. Osobitné finančné vzdelávanie môžu poskytovať finančné inštitúcie pre svojich zamestnancov a viazaných finančných agentov a poskytovatelia osobitného finančného vzdelávania.  Ustanovenie ďalej upravuje register osobitného finančného vzdelávania, ktorý vedie Národná banka Slovenska, vrátane údajov, ktoré musí obsahovať. Podrobnejšie sa upravujú podmienky, ktoré musí žiadateľ o zápis do registra poskytovateľ osobitného finančného vzdelávania spĺňať, ako aj náležitosti, ktoré musí návrh na záležitosti spĺňať. Národná banka Slovenska zapíše poskytovateľa do registra poskytovateľov len na základe splnenia všetkých zákonom stanovených podmienok, v opačnom prípade je oprávnená zápis do registra zamietnuť. Ustanovenie ďalej upravuje dôvody a postup na zrušenie zápisu v registri poskytovateľov osobitného finančného vzdelávania.

K bodom 62 a 63
Úpravou sa ustanovujú nové požiadavky na dôveryhodnosť osôb vykonávajúcich finančné sprostredkovanie a finančné poradenstvo a komu a akým spôsobom tieto osoby preukazujú splnenie požiadaviek dôveryhodnosti.

K bodu 64
Upresňuje sa spôsob ustanovenia člena štatutárneho orgánu zodpovedného za vykonávanie finančného sprostredkovania a finančného poradenstva.

K bodu 65
Upravuje sa skutočnosť, že fyzická osoba môže vykonávať funkciu odborného garanta len pre jedného finančného agenta alebo finančného poradcu, bez ohľadu na kategóriu finančného agenta.

K bodu 66
Finančné inštitúcie sú povinné zaviesť, dodržiavať a aktualizovať záznamy o všetkých relevantných dokumentoch potrebných pre činnosť odborného garanta a na požiadanie orgánu dohľadu uviesť meno tohto odborného garanta.

K bodu 67
Narastajúce spektrum činností, ktoré mnohí finanční sprostredkovatelia a finančné inštitúcie vykonávajú súčasne, zvyšuje potenciál pre možné konflikty záujmov medzi týmito rôznymi činnosťami a záujmami ich klientov. Z tohto dôvodu je potrebné, aby sa stanovili pravidlá, ktoré zabezpečia, aby takéto konflikty záujmov nemali nepriaznivý vplyv na záujmy klientov.
Ide o zosúladenie znenia návrhu zákona s čl. 28 smernice.

K bodom 68 a 69
Navrhovanou úpravou ustanovenia zákona sa umožňuje majetkové prepojenie medzi finančným poradcom a finančným agentom.

K bodom 70 a 71
Ide o legislatívno-technickú úpravu v nadväznosti na úpravu § 27.

K bodu 73
Ustanovenie je nadbytočné v nadväznosti na úpravu v bodoch 10 a 72.

K bodu 74
Ide o legislatívno-technickú úpravu textu.

K bodu 75
Úpravou sa zabezpečí zjednotenie terminológie v jednotlivých odsekoch § 30.

K bodu 76
Povinnosť poistenia zodpovednosti za škodu platí pre každého finančného agenta a finančného poradcu bez ohľadu na kategorizáciu finančného agenta.

K bodu 77
V súlade s čl. 10 bod 4 smernice sa ustanovuje výška poistného krytia v poistnej zmluve na krytie zodpovednosti za škodu spôsobenú pri vykonávaní finančného sprostredkovania alebo finančného poradenstva finančným agentom alebo finančným poradcom.

K bodu 78
Pre účely dohľadu je potrebné predložiť Národnej banke Slovenska aj doklad o uhradení poistného spolu s kópiou poistnej zmluvy o poistení pre prípad zodpovednosti za škodu.

K bodom 79 a 80
Ustanovujú sa opatrenia pre lepšiu vymožiteľnosť povinnosti poistenia za škodu spôsobenú klientovi pri výkone finančného sprostredkovania a finančného poradenstva, resp. prevzatia tejto zodpovednosti navrhovateľom. 

K bodu 81
Vzhľadom k tomu, že finančný agent vykonáva finančné sprostredkovanie na základe zmluvy s finančnou inštitúciou alebo navrhovateľom, nie je možné, aby v súvislosti s výkonom svojej činnosti prijímal peňažné plnenie od inej osoby, ako je finančná inštitúcia alebo navrhovateľ. Návrh zákona upravuje skutočnosť, že pri poskytovaní finančného sprostredkovania musí byť neprofesionálny klient písomne informovaný o výške každého peňažného plnenia, ktoré prijíma finančný agent za finančné sprostredkovanie.

K bodu 82
Navrhovanou úpravou ustanovenia sa zvýši transparentnosť informovania potenciálneho klienta tým, že finančný agent bude musieť bez požiadania klienta mu oznámiť obchodné mená finančných inštitúcií, ktoré zastupuje.

K bodu 83
Poznámka pod čiarou k odkazu 38 sa vypúšťa z dôvodu nadbytočnosti.

K bodu 84
V zmysle čl. 19 bod 3 smernice musí byť klient informovaný aj o všetkých iných platbách, ako sú bežné platby za finančnú službu.

K bodu 85
Úprava v čl. 19 bod 1 smernice vyžaduje, aby bol klient informovaný, (tak ako to upravuje ustanovenie § 33 ods. 4 v prípade finančného agenta) o kvalifikovanej účasti finančného poradcu na základnom imaní alebo hlasovacích právach finančnej inštitúcií, ako aj o kvalifikovanej účasti finančnej inštitúcie v sektoroch v ktorých má finančný poradca udelené povolenie na vykonávanie činnosti.

K bodu 86, 87, 89 až 91
Navrhovaná úprava odseku 11 vyplynula z aplikácie zákona v praxi, Ide o prípady, kde klient neposkytne finančnému agentovi alebo finančnému poradcovi súčinnosť, napr. podpísaním záznamu z rokovania s finančným agentom alebo finančným poradcom, nakoľko mu takúto povinnosť neukladá žiaden všeobecne záväzný právny predpis.
Návrh zákona podrobnejšie ustanovuje podmienky, za ktorých môžu byť informácie poskytované klientom na inom trvanlivom médiu ako písomne, alebo prostredníctvom webového sídla. Ustanovujú sa jednotné pravidlá, ktoré by klientovi umožnili voľbu média, prostredníctvom ktorého sa poskytujú informácie a ktoré v prípade potreby umožňujú využiť elektronickú komunikáciu s prihliadnutím na okolnosti transakcie. Klient by však mal mať možnosť prijať informácie aj v písomnej forme. V záujme zaistenia prístupu klienta k informáciám musia byť všetky informácie poskytované pred uzavretím zmluvy bezplatne.  

K bodu 91
Ide o legislatívno-technickú úpravu textu.

K bodu 92
V súlade s čl. 22 smernice sa informačné povinnosti upravené v § 33 nevzťahujú na činnosti týkajúce sa poistenia veľkých rizík.

K bodu 93
Každá reklama a propagácia nesmie znejasňovať dôležité skutočnosti, informácie poskytované klientovi musia byť presné a klientovi musí byť zrejmé, že ide o reklamu a propagáciu.

K bodu 94
Ustanovuje sa povinnosť pre klienta na požiadanie finančného agenta alebo finančného poradcu potvrdiť splnenie povinností týkajúcich sa posudzovania klientov písomne alebo na inom trvanlivom médiu.

K bodu 95
V prípade, ak klient odmietne poskytnúť finančnému agentovi požadované informácie  a trvá na uzavretí zmluvy o poskytnutí finančnej služby, je povinný potvrdiť finančnému agentovi toto odmietnutie písomne alebo na inom trvanlivom médiu.

K bodu 96
Ustanovuje sa povinnosť finančného agenta alebo finančného poradcu upozorniť klienta, že finančná služba nie je pre neho vhodná a v prípade, že finančná služba je pre klienta vhodná predloží mu vyhlásenie o vhodnosti v zmysle čl. 30 smernice.

K bodu 97
Ustanovuje sa povinnosť pre navrhovateľa, ktorý je finančnou inštitúciou, oznámiť Národnej banke Slovenska osobu, ktorá zastáva funkciu odborného garanta, v rozsahu zákonom požadovaných údajov, spolu s vyhlásením o splnení podmienok dôveryhodnosti a odbornej spôsobilosti odborného garanta finančnej inštitúcie. Tento postup platí aj pri zmene odborného 
garanta.

K bodu 98
Ustanovuje sa, že na finančného agenta a finančného poradcu v sektore kapitálového trhu sa vzťahujú aj ustanovenia zákona o cenných papieroch.

K bodu 99
Zavádza sa povinnosť pre finančného agenta a finančného poradcu v sektore poistenia alebo zaistenia pre uzavretím zmluvy o poskytnutí finančnej služby poskytnúť klientovi relevantné informácie o poistnom produkte, aby mohol tento prijať informované rozhodnutie. Informačný dokument k poistnému produktu by mal poskytovať štandardizované informácie o produktoch neživotného poistenia. V zmysle § 70 ods. 1 písm. h) novely zákona o poisťovníctve (čl. II) by ho mala vypracovať poisťovňa, ako tvorca produktu. Finančný agent v sektore poistenia alebo zaistenia by mal klientovi vysvetliť, aké sú hlavné charakteristiky poistných produktov, ktoré predáva (§ 37b). Štandardizovaný formát informačného dokumentu o poistnom produkte bude upravovať nariadenie Európskej komisie.
V súlade s čl. 24 smernice sa upravuje krížový predaj, ktorý predstavuje bežnú stratégiu poskytovania finančných služieb v celej EÚ. Krížový predaj prináša klientom určitú výhodu, nakoľko sa poistný produkt ponúka spolu s doplnkovým produktom alebo službou v jednom balíku, avšak jednotlivé zložky balíka alebo zmluvy môže klient kúpiť aj osobitne (§37c).
Poistné produkty založené na investovaní sa často sprístupňujú klientom ako možné alternatívy alebo náhrady investičných produktov, ktoré sú predmetom smernice 2014/65/EÚ. Na zabezpečenie jednotnej ochrany klienta a s cieľom predísť riziku regulačnej arbitráže je dôležité, aby investičné produkty založené na poistení podliehali okrem pravidiel výkonu činnosti stanovených pre všetky poistné produkty aj osobitným pravidlám zameraným na investičný prvok, ktorý je súčasťou týchto produktov (§37d). 

K bodu 100
Ustanovuje sa povinnosť Národnej banke Slovenska vykonávať dohľad nad vykonávaním osobitného finančného vzdelávania poskytovateľmi osobitného finančného vzdelávania.

K bodu 101
V súlade s čl. 1 bod 6 v rámci informačných povinností Národnej banky Slovenska ako orgánu dohľadu sa zavádza povinnosť informovať Komisiu o akýchkoľvek ťažkostiach osôb vykonávajúcich finančné sprostredkovanie v krajinách, ktoré nie sú členmi EÚ. 

K bodom 102
Navrhovaná právna úprava tohto ustanovenia má za cieľ zabezpečiť dodržiavanie ustanovení tohto zákona osobami vykonávajúcimi finančné sprostredkovanie a finančné poradenstvo tak, aby podliehali podobnému zaobchádzaniu v rámci Európskej únie. Správne sankcie a iné opatrenia uložené Národnou bankou Slovenska v zmysle tejto úpravy musia byť účinné, primerané a odrádzajúce. Správne sankcie a iné opatrenia ustanovené návrhom zákona by mali spĺňať určité základné požiadavky vo vzťahu k adresátom, kritériám, ktoré sa majú zohľadniť pri uplatňovaní sankcie alebo iného opatrenia, ako aj ich uverejňovaniu. 	
Národná banka Slovenska je oprávnená ukladať peňažné sankcie, ktoré sú dostatočne vysoké na to, aby vyvážili skutočný alebo možný zisk a aby boli odrádzajúce aj pre väčšie inštitúcie a ich manažérov.

K bodu 103
Ustanovuje sa prechodné obdobie pre osoby, ktoré podľa doterajších platných predpisov na preukázanie splnenia požiadaviek na odbornú spôsobilosť, nemali povinnosť absolvovať osobitné finančné vzdelávanie,  absolvovať toto osobitné finančné vzdelávanie v lehote do 30. septembra 2018.

K bodu 104
Ide o legislatívno-technickú úpravu v súlade s čl. 4 ods. 2 Legislatívnych pravidiel vlády SR.

K bodu 105
Dopĺňa sa príloha o smernice, ktoré sú transponované do návrhu zákona.

K Čl. II

K bodu 1 a 2
Nakoľko poisťovňa a pobočka zahraničnej poisťovne ponúka svoje poistné produkty aj priamo, stanovujú sa na ňu rovnaké povinnosti týkajúce sa poskytovania informácií klientom pred uzavretím poistnej zmluvy ako na finančných agentov alebo finančných poradcov. 

K bodu 3
V súlade s čl. 19 bod 4 smernice poisťovňa a pobočka zahraničnej poisťovne je povinná v dostatočnom predstihu pred uzatvorením poistnej zmluvy oznámiť svojim klientom povahu odmeny svojich zamestnancov vo vzťahu k poistnej zmluve. S cieľom zabezpečiť, aby poistné produkty spĺňali potreby cieľového trhu, poisťovňa a pobočka zahraničnej poisťovne, ktorá vytvára poistné produkty musí zaviesť, prevádzkovať a prehodnocovať schvaľovací proces každého poistného produktu.  Jedná sa o transpozíciu čl. 25 smernice.

K bodu 4
Dopĺňa sa príloha o smernicu, ktorá je transponovaná; do návrhu zákona.

K Čl. III

Účinnosť zákona sa navrhuje 1. januára 2018.